b'\n_START_ARTICLE_\nVesoljski turizem\n_START_PARAGRAPH_\nVesoljski turizem je izvajanje vesoljskih poletov za razvedrilo oz. oddih. To podro\xc4\x8dje turizma je nastalo v za\xc4\x8detku 21. stoletja, ko je Ruska zvezna vesoljska agencija pri\xc4\x8dela ponujati mesta na krovu plovil Sojuz pri odpravah na Mednarodno vesoljsko postajo za komercialne namene. Med letoma 2001 in 2009 je tako nastalo ve\xc4\x8d zasebnih podjetij, ki so organizirala ta potovanja za interesente po ceni med 20 in 35 milijonov USD. Skupno je v tem obdobju v vesolje poletelo 7 vesoljskih turistov, od tega eden dvakrat. Leta 2010 je agencija zaradi pove\xc4\x8dane aktivnosti na Mednarodni vesoljski postaji prenehala s tr\xc5\xbeenjem vesoljskih poletov, predvidoma naj bi z njim nadaljevala leta 2013._NEWLINE_Z izjemo poletov s Sojuzom je to podro\xc4\x8dje turizma \xc5\xa1e v fazi zgodnjega razvoja in na\xc4\x8drtov. Zasebna konkurenca dr\xc5\xbeavnim vesoljskim agencijam se je pri\xc4\x8dela oblikovati v zadnjih nekaj letih, s predstavniki, kot sta SpaceX in Virgin Galactic, ki na\xc4\x8drtujejo komercialne podorbitalne polete v bli\xc5\xbenji prihodnosti z za\xc4\x8detno ceno v rangu 200.000 USD.'